b'\n_START_ARTICLE_\nHeikki J. Koskinen\n_START_PARAGRAPH_\nHeikki J. Koskinen (s. Helsinki) on suomalainen filosofi, joka ty\xc3\xb6skentelee nykyisin Filosofisen valtakunnallisen tutkijakoulun koordinaattorina Tampereella. H\xc3\xa4n valmistui filosofian maisteriksi Helsingin yliopistosta 1998 p\xc3\xa4\xc3\xa4aineena teoreettinen filosofia. H\xc3\xa4n v\xc3\xa4itteli filosofian tohtoriksi Helsingin yliopistossa vuonna 2004 W. V. Quinen naturalistisesta filosofiak\xc3\xa4sityksest\xc3\xa4. Koskista pidet\xc3\xa4\xc3\xa4n yleisesti yhten\xc3\xa4 parhaista suomalaisista Quine-asiantuntijoista. Koskisen tutkimus on painottunut vahvasti metafysiikan, erityisesti naturalistisen ontologian ongelmakysymyksiin. _NEWLINE_Koskinen on opettanut muun muassa Helsingin yliopistossa, Kuopion yliopistossa, Sibelius-Akatemiassa, Tampereen yliopistossa sek\xc3\xa4 Teatterikorkeakoulussa. H\xc3\xa4n on my\xc3\xb6s esitelm\xc3\xb6inyt useissa kotimaisissa ja kansainv\xc3\xa4lisiss\xc3\xa4 kokouksissa. Vuosina 1999\xe2\x80\x932002 Koskinen toimi tutkijana (Suomen Kulttuurirahasto) Helsingin yliopiston filosofian laitoksella. Vuodesta 2003 h\xc3\xa4n on ollut tutkijana Suomen Akatemian hankkeessa, jonka aiheet liittyv\xc3\xa4t filosofiseen naturalismiin. _NEWLINE_Koskisen t\xc3\xa4rkeimpiin julkaisuihin kuuluvat yhdess\xc3\xa4 Ilkka Niiniluodon kanssa toimitettu teos Wienin piiri (Gaudeamus, 2002) sek\xc3\xa4 Acta Philosophica Fennican niteen\xc3\xa4 74 julkaistu v\xc3\xa4it\xc3\xb6skirja From a metaphilosophical point of view: A study of W. V. Quine\xe2\x80\x99s naturalism (2004).'